BASES PARA A CONCESIÓN DE SUBVENCIÓNS A CLUBS DEPORTIVOS DO CONCELLO 2016
ADMINISTRACIÓN LOCAL — Municipal — Grove, O (Subvencións, 12/04/2016)

É obxecto das presentes bases regular as normas polas cales se rexerá a concesión en concorrencia competitiva de subvencións aos clubs deportivos deste concello para sufragar parte dos gastos que lles ocasione a promoción de actividades deportivas de interese municipal. A contía global das subvencións será acordada anualmente pola Xunta de Goberno, con cargo ao crédito da partida 341.48000 do orzamento municipal prorrogado ao 2016, e non poderá superar a contía global de 95.000 €, repartida en 90.000 € para actividades dos clubs. Este importe será repartido entre os clubs solicitantes segundo os criterios que se establecen na base sexta, sen que a concesión implique para o beneficiario dereito ningún para anos posteriores. Tamén todos aqueles clubs que non teñan subvención por non acadar 30 licenzas repartirán 5.000 € segundo a súa memoria de actividades. Poderán solicitar estas axudas reguladas pola presente convocatoria: a) As asociacións e entidades deportivas validamente constituídas sen fin de lucro que teñan o seu domicilio social no concello do Grove. b) Asociacións e entidades deportivas que realicen actividades de interese municipal e certifiquen un mínimo de 30 deportistas federados. Das cales un mínimo do 50% deben de ser de categorías base (entendéndose por base, benxamín a xuvenil). Non computan as licenzas escola. c) Asociacións e entidades deportivas que se atopen debidamente inscritas no Rexistro Municipal de Asociacións do Concello do Grove cun mínimo de 3 anos de antigüidade. d) Os clubs que permiten o desenvolvemento da súa actividade a fillos de socios e non socios. e) Que desenvolvan a súa actividade, como mínimo, 11 meses ao ano, con períodos de adestramentos, adestradores e horarios de adestramentos fixos e semanais. f) Que participen en competición federada (podendo ser unha federación oficial ou asociación independente que exerza estas funcións por carecer esta disciplina deportiva de federación oficial), sendo obrigatorio participar, como mínimo, no 50% dos eventos deportivos federados que oferte a federación (ou asociación). g) A cantidade de subvención percibida por un club non poderá superar o 30% do seu orzamento anual. Non poderán ser destinatarios de subvención as sociedades anónimas deportivas ou outras asociacións, clubs ou entidades con fin de lucro. Todos os clubs con subvención superior a 5.000 euros terán que levar na súa vestimenta (chándal e camiseta de competición) o logotipo do Concello do Grove e, no caso de disporen de furgoneta, un adhesivo nesta co logotipo do Concello do Grove.1.—O procedemento de concesión individual das subvencións iniciarase coa solicitude previa do club interesado nun formulario, que lle facilitará a Administración municipal (anexo I), acompañado da documentación complementaria correspondente. Presentarase no Rexistro municipal.2.—O prazo para a presentación de solicitudes será de 30 días hábiles desde a publicación no BOP destas bases. A partir desa data, non serán admitidas a trámite máis solicitudes; non obstante, a Xunta de Goberno poderá establecer outros prazos por razóns que deberán xustificarse no acordo. Xunto coa solicitude, e coa única excepción do apartado A4 (xa que esta información se comprobará de oficio), os interesados deberán presentar a seguinte documentación: 1) Documentación xustificativa dos requisitos de carácter xeral: a) Certificación da federación correspondente en que conste que o club solicitante se atopa na actualidade de alta con actividade propia (folla adxunta). b) Declaración do presidente de estar ao corrente e sen débedas na Axencia Tributaria, nacional e galega, e na Seguridade Social. Folla adxunta (Intervención do Grove poderá nalgúns casos solicitar as certificacións das ditas administracións, de así o considerar). 2) Documentación xustificativa para avaliar e ponderar a contía da subvención: a) Certificación da federación correspondente onde conste o número de fichas federativas expedidas na tempada xa rematada para os deportes de ano natural (tempada de xaneiro a decembro) e da tempada actual para deportes con ligas parecidas ao calendario escolar (tempada de agosto a xuño). Na antedita certificación constará a categoría en que compiten os deportistas (folla adxunta). b) Certificación do presidente do club onde conste o número de adestradores titulados que imparten os adestramentos nas distintas categorías, acompañada das copias dos seus títulos onde apareza o nivel deste. c) Certificación federativa en que conste a categoría en que militaron os distintos equipos da entidade durante a tempada xa rematada para os deportes de ano natural (tempada de xaneiro a decembro) e da tempada actual para deportes con ligas parecidas ao calendario escolar (tempada de agosto a xuño). d) Memoria deportiva asinada polo presidente do club onde se describirán as actividades realizadas e as competicións en que se participou na tempada anterior, o número de deportistas participantes, cantidade de socios, así como os resultados xerais, títulos e clasificacións obtidas. e) Memoria de actividades da escola deportiva. Esta poderá estar incluída dentro da memoria deportiva, pero nun apartado especifico. f) Memoria económica, asinada polo presidente, onde de detallen os gastos e ingresos anuais da tempada anterior clasificados por actividades. g) Outros datos de interese que poidan dar fe da actividade do clubs. Os clubs que se demostre que non achegaron datos reais poderán perder o total da subvención. Estes datos serán contrastados coas federacións e poderán ser supervisados a través das actas de competición para constatar que realmente as fichas presentadas son reais e non estean para completar equipos. A Xunta de Goberno Municipal, con base na documentación achegada polos clubs, e a proposta do concelleiro delegado de Deportes, quen actuará, ademais, como instrutor, acordará o reparto das subvencións no presente ano, segundo as normas seguintes: O reparto de puntos realizarase atendendo ao número de equipos/deportistas federados segundo categoría e ao número de fichas federadas dentro de cada categoría.1. Os equipos puntúanse tendo en conta o número de participantes, a súa categoría e zona onde compitan segundo o baremo seguinte: Os equipos femininos terán un 10% de valor engadido para promover a práctica deportiva entre as mulleres da nosa vila. Un equipo que comece nunha liga zonal ou provincial e pase a unha fase superior (non un sector, senón outro sistema de liga), recoñecerase na subvención do ano seguinte, valorándollo co incremento dos puntos que así lle correspondese nesa tempada.2. Para os deportes individuais, entendendo como deportes individuais: ximnasia, atletismo, remo…, o valor da puntuación corresponderá unicamente ás licencias, sendo algún deles de difícil captación de participantes moitas veces, polas inclemencias do tempo á hora de adestrar, así como por ter que se desprazar para competir o 90% das veces. As licencias femininas terán un 10% de valor engadido para promover a práctica deportiva entre as mulleres do noso pobo.3. Por cada título de adestrador, con licenza en vigor, expedido pola federación correspondente e con licenza deportiva na tempada 2015-2016 ou 2015 no caso de deportes con tempadas de ano natural. Con esta valoración quérese valorar a maior formación dos técnicos do clubs. Valorarase só un máximo dun título de adestrador por equipo.4. Por participación en campionatos do máximo nivel mundial; enténdanse campionatos de Europa e do Mundo de carácter oficial e ámbito federativo, durante o ano 2015: Unha vez puntuados todos os equipos, adestradores titulados, participacións en campionatos internacionais, sumaranse todos os puntos dos clubs. O importe destinado a esta subvención, repartirase proporcionalmente segundo os puntos obtidos por cada club. Será a Xunta de Goberno Local a que decida a inclusión das entidades deportivas para a concesión das subvencións municipais. As cantidades subvencionadas pagaranse atendendo ás previsións da Tesourería do Concello e poderá anticiparse o 50% do seu importe logo da xustificación, como mínimo, da citada cantidade. A.—O importe da subvención anual deberá xustificarse antes do 31 de decembro. Por razóns que se deberán motivar, a Xunta de Goberno poderá acordar outro prazo diferente para a entrega das xustificacións. B.—A xustificación dos gastos realizarase mediante os seguintes documentos, que deben corresponder ao ano natural de que se trata: 1.—Facturas oficiais e que cumpran os requisitos legais, expedidas a nome do clubs, onde consten a obra, subministración ou servizo prestado polo provedor.2.—Nóminas de salarios e TC1 e TC2 da seguridade social do persoal 3.—Recibos onde consten as cotas pagadas por fichas, arbitraxes ou taxas, acompañados da correspondente certificación da federación de dita disciplina deportiva.4.—En todo caso, a xustificación da subvención concedida deberá incluir os documentos que acrediten o pagamento dos gastos xustificados, de acordo co establecido no artigo 31.2 da Lei 38/2003 así como no artigo 29 da Lei 9/2007 de Subvencións de Galicia, que consideran gasto realizado o que fora efectivamente pagado con anterioridade á finalización do período e xustificación. Para importes superiores a 1.000,00 euros deberá aportarse copia de transferencia bancaria. Non se admitirán xustificantes que non teñan relación directa con gastos derivados das actividades que se subvencionan nin cos criterios polos cales se avaliaron os seus importes nin que a súa data sexa de exercicio diferente ao da concesión. C.—Xunto cos anteriores documentos deberá presentarse unha declaración xurada do presidente do clubs onde conste que o total da subvención outorgada polo Concello sumada ás das outras administracións públicas non superou o importe total dos gastos. En caso de que fose superior, diminuirase a achega municipal ata igualar a suma dos gastos totais. D.—Os xustificantes deberán sumar, polo menos, a totalidade da subvención recibida no ano. A falta de xustificación dentro do prazo establecido dará lugar á baixa da subvención, se esta non fose pagada, e ao reintegro, se se dese o caso, das cantidades adiantadas. E.—Xustificarán as facturas conforme o modelo, anexo. Se unha vez requirido o reintegro das cantidades indebidamente percibidas polo clubs, este non se produce dentro dos prazos establecidos, procederase pola vía executiva cos xuros de constrinximento que correspondan. Para todo o non previsto nestas bases estarase ao disposto na Lei 38/2003, do 17 de novembro, xeral de subvencións e demais disposicións de réxime local. O Grove, 20 de xaneiro de 2016.—O alcalde, Jose A. Cacabelos Rico.